
Es-Selamu alejkum!


Da li možete da navedete mahreme jednog vjernika ili vjernice, one s kojima se možemo družiti i rukovati u familiji ?


Da vas Allah s.w.t. nagradi za vaš trud.


* 
* 
* 
* 
* 
* 
* 

 
Ko su mahremi po islamu ?

Es-Selamu alejkum!


Mahremi su ljudi sa kojima muslimanka ne može nikada stupiti u bračnu vezu. Dakle, ti ljudi su njoj trajno zabranjeni, iz jednog od tri razloga:


1. Zbog krvnog srodstva,  

2. Zbog mliječnog srodstva i  

3. Zbog tazbinstva.


Što se tiče prve skupine tu spadaju: Otac i sva uzlazna loza (djedovi), sinovi i sva silazna loza (unučad), braća, bratići, sestrići, amidže i dajdže i sva uzlazna loza (amidže ili dajdže djedova ili nana).


Što se tiče druge skupine u nju spadaju iste skupine koje su zabranjene po krvi, zbog riječi Poslanika, s.a.v.s.: “Zabranjeno je po mlijeku sve sto je zabranjeno po krvi.” (Muslim).


Što se tiče treće skupine u nju spadaju: Otac muža (svekar) i sva uzlazna loza (djedovi muža), sinovi muža (pastorčad) i sva silazna loza (sin pastorka, sin njegovog sina itd.), muž kćerke (zet) ili muž unuke ili unukine unuke itd., i oćuh koji je imao odnos sa majkom od pastorke i sva silazna loza pastorkinih potomaka (njene kćerke i kćerkine kćerke itd.).


Dakle, ove skupine muškaraca su trajni mahremi. Muslimanki je dozvoljeno da sa njima putuje, da se osami, da se rukuje, da pred njima otkrije dijelove tijela koji se peru i potiru pri abdestu ili malo više od toga. Što se tiče drugih skupina, kao: djeverovi, zetovi (muževi sestara), djeca od amidže, djeca od dajdže, djeca od tetke (bilo da se radi o očevoj ili majčinoj strani) itd., ne smatraju se mahremima, već strancima, po konsenzusu islamskih učenjaka. Ono što je ustaljeno u mnogim podnebljima da se ove skupine, također, smatraju mahremima, pri čemu se čine brojne greške i harami, nema nikakve osnove u vjerskim izvorima.


Es-Selamu alejkum!  

odgovorio Mr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")*** (20.06.2005)


Preuzeto sa stranice:islamskiedukativni.wordpress.com


